83.

a Parlament által elfogadott javaslattal összhangban: a) üdvözli a Parlament által a Covid19-járvánnyal összefügésben hozott intézkedéseket, többek között az új munkamódszerek ideiglenes bevezetését, valamint a Covid19-szűrővizsgálati központ megnyitását a képviselők és a személyzet számára; ismételten felkéri a főtitkárt, hogy értékelje az említett intézkedések pénzügyi következményeit a Parlament 2020. és 2021. évi költségvetése szempontjából, és értékelését 2020 novemberében nyújtsa be a Parlament Költségvetési Bizottságához; felhívja a főtitkárt, hogy dolgozzon ki részletes iránymutatásokat a jövőbeli vis maior eseményekre való jobb felkészülés érdekében, hogy ily módon biztosított legyen a Parlament jogalkotási feladatainak folyamatos ellátása abban az esetben is, ha a rendes működés nem tartható fenn; b) megismétli az Elnökséghez intézett azon felhívását, hogy dolgozzon ki részletes ütemtervet az ambiciózus környezetvédelmi célok elérésére és a Parlament szénlábnyomának csökkentésére vonatkozóan a 2019. december 16-i határozatában foglaltaknak megfelelően, az elért eredményekről pedig készítsen éves jelentést a Parlament Költségvetési Bizottsága számára; c) emlékeztet azon kérésére, hogy az akkreditált parlamenti asszisztenseknek a Parlament három munkahelye közötti kiküldetések után járó kiküldetési ellátmányait igazítsák a köztisztviselőknek és egyéb alkalmazottaknak járó hasonló juttatások szintjéhez;; ismételten felszólít a küldöttségek munkáját és az Unión kívüli kiküldetéseket szabályozó végrehajtási intézkedések felülvizsgálatára annak értékelése érdekében, hogy lehetővé tehető-e az akkreditált parlamenti asszisztensek számára, hogy bizonyos feltételek mellett elkísérjék a képviselőket a hivatalos parlamenti küldöttségek és kiküldetések keretében tett utazásokra; d) ismételten felkéri az Elnökséget, hogy a zöld hetek alatt biztosítsa a képviselők számára a teljesen rugalmas jelenlétet; e) hangsúlyozza, hogy a Parlament Költségvetési Bizottságának időben és érthetően megfogalmazott formában meg kell kapnia a Parlament költségvetésével kapcsolatos valamennyi lényeges információt ahhoz, hogy megalapozott döntéseket tudjon hozni; nyomatékosan megismétli az alábbi kéréseit: — kéri az Egyesült Királyság Unióból való kilépésével kapcsolatos költségek és megtakarítások részletes elemzését és azok indokolását, és a pontos összegek benyújtását 2020. november folyamán a Parlament Költségvetési Bizottságához; — kéri az új Europa Experience központok létrehozásával kapcsolatos, 2021-re tervezett kiadások részletes bemutatását, figyelembe véve a Covid19-járvány helyi piaci felmérésekre és az Europa Experience létesítmények kiépítésére gyakorolt lehetséges következményeit; — kéri az új látogatói stratégiára és a négyéves tájékoztató kampányra szánt kiadások részletes bemutatását, valamint a 2019-es európai választások előtt és alatt folytatott kommunikációs kampány alapos értékelését; az a véleménye, hogy bármely új kommunikációs intézkedésnek ezen értékelés objektív és tényszerű elemzésén kell alapulnia; — kéri az Unión kívüli, indonéziai (Jakarta), etiópiai (Addisz-Abeba) és egyesült államokbeli (New York) diplomáciai jelenléttel járó reprezentációs költségek részletes és alapos elemzését; — további részleteket kér a Konrad Adenauer épület nyugati szárnyának építésiprojekt-irányításával kapcsolatos kiadásokra vonatkozóan; — áttekintést kér a három munkahelyen jelenleg bérelt összes többi olyan épületről, amelyeket a Parlament 2021-ben is használni fog, valamint kéri az energiaköltségek részletes előrejelzését; e tekintetben zöld energiamegtakarításokra szólít fel; — kéri annak elemzését, hogy milyen hatást gyakorolna az emberi erőforrásokra, különösen a Fordítási Főigazgatóságon dolgozó fordítókra és tolmácsokra egy, a többnyelvű parlamenti viták automatikus átírására és valós idejű lefordítására alkalmas eszköz alkalmazása; — az ingatlanpolitikát érintő döntéshozatali folyamat átláthatóvá tételét; f) kéri az Elnökséget, hogy ismertesse a brüsszeli Spaak épület jövőjével kapcsolatos határozatát, valamint a költségek részletes bemutatását az Európai Parlament által 2020-ban az épület felújítására vagy helyettesítésére meghirdetett építészeti pályázat lezárását követően; emlékeztet arra, hogy a 2021. évi költségvetés olyan tételeket is tartalmaz, amelyek a Spaak épületben végzendő munkálatok előkészítéséhez kapcsolódnak; g) emlékeztet az Unióban a szexuális zaklatás és bántalmazás ellen folytatott küzdelemről, valamint a megfélemlítés és szexuális zaklatás megelőzését és az ellenük való küzdelmet szolgáló intézkedésekről szóló, 2017. október 26-i (13), 2018. szeptember 11-i (14) és 2019. január 15-i (15) parlamenti állásfoglalásokban foglalt ajánlásokra; tudomásul veszi a főtitkár által az ilyen események megelőzése és leküzdése érdekében hozott intézkedéseket; kéri, hogy a főtitkár bocsásson rendelkezésre minden információt a közeljövő programjáról; kéri a főtitkárt, hogy a 2022-es tervezet Elnökségnek való előterjesztése előtt készítsen értékelést az új zaklatási eljárásokról; az a véleménye, hogy a személyzetet, valamint a képviselőket is ösztönözni kell arra, hogy képzéseken vegyenek részt annak érdekében, hogy minimálisra csökkentsék az ilyen esetek Parlamenten belüli előfordulását; h) emlékeztet arra, hogy az Elnökség felkérte a főtitkárt, hogy amint arra jogilag lehetőség nyílik, vizsgálja meg, milyen módokon biztosítható az önkéntes nyugdíjalap fenntartható finanszírozása; i) emlékeztet a főtitkárhoz intézett azon kérésére, hogy ellenőrizze, hogy a Parlamentben dolgozó takarító személyzet és az önkiszolgáló éttermekben dolgozók esetében az őket alkalmazó külső vállalkozók megfelelnek-e a legszigorúbb munkajogi normáknak, különösen a Covid19-válság miatt kialakult pszichológiai nyomást és munkafeltételeket illetően;